“Етър” ще играе с “Бритос” на екипите | Велико Търново Спорт
“Етър” ще играе с “Бритос” на екипите
от "Велико Търново Спорт" в 19:00 на 8 Авг. 2013, четвъртък | no views
Логото на пивоварна “Бритос” ще стои на екипите на новия “Етър”, съобщиха от клубната управа. Както вече писахме, поръчана е пълна екипировка – официалният екип е изцяло във виолетовото, а резервният – в бяло, на испанската фирма JOMA.
На последното заседание на Управителния съвет на клуба собственикът на бирената фабрика Григор Григоров е поел ангажимент да стане основен рекламодател. Самият той е част от ръководството на новия клуб и отделно ще го подпомага.
Председателят на клубната управа на “Етър” Александър Нанков не уточни размера на сумата, но подчерта, че ще бъде използвана целево за купуване на маркова екипировка, така че освен мъжете и цялата детско-юношеска школа да бъде облечена. По този начин “Етър” ще реши един от основните си проблеми – липсата на екипи.
Логото на всички фирми-рекламодатели на великотърновския футболен клуб ще бъде поставено на виолетовия автобус, съобщи още Александър Нанков. Возилото ще бъде с обновен бранд и ще вози “Етър” за мачовете.
Утре “виолетовите” играят поредната си контрола от подготовката – те гостуват в Плевен на местния “Спартак”.